ข้อบังคับมหาวิทยาลัยเทคโนโลยีพระจอมเกล้าธนบุรี ว่าด้วยการใช้ครุยวิทยฐานะ เข็มวิทยฐานะและครุยประจำตำแหน่ง พ.ศ. 2544

ข้อบังคับมหาวิทยาลัยเทคโนโลยีพระจอมเกล้าธนบุรี
ข้อบังคับมหาวิทยาลัยเทคโนโลยีพระจอมเกล้าธนบุรี
ว่าด้วยการใช้ครุยวิทยฐานะ
เข็มวิทยฐานะและครุยประจำตำแหน่ง
พ.ศ. ๒๕๔๔[๑]
 

โดยที่เป็นการสมควรให้มีข้อบังคับ
ว่าด้วยการใช้ครุยวิทยฐานะ เข็มวิทยฐานะและครุยประจำตำแหน่ง
อาศัยอำนาจตามความในมาตรา ๑๘ (๒) และมาตรา ๕๘ แห่งพระราชบัญญัติมหาวิทยาลัยเทคโนโลยีพระจอมเกล้าธนบุรี
พ.ศ. ๒๕๔๑ สภามหาวิทยาลัยเทคโนโลยีพระจอมเกล้าธนบุรี ในคราวประชุมครั้งที่ ๓๓
เมื่อวันที่ ๑๙ กรกฎาคม พ.ศ. ๒๕๔๔ จึงมีมติให้ตราข้อบังคับไว้ ดังนี้

ข้อ ๑ ข้อบังคับนี้เรียกว่า ข้อบังคับมหาวิทยาลัยเทคโนโลยีพระจอมเกล้าธนบุรี
ว่าด้วยการใช้ครุยวิทยฐานะ เข็มวิทยฐานะและครุยประจำตำแหน่ง พ.ศ. ๒๕๔๔

ข้อ ๒
ให้ใช้ข้อบังคับนี้ตั้งแต่วันถัดจากวันประกาศเป็นต้นไป

ข้อ ๓ บรรดาข้อบังคับ ระเบียบ คำสั่ง ประกาศ
หรือมติอื่นใดในส่วนที่กำหนดไว้แล้วในข้อบังคับนี้ หรือซึ่งขัดหรือแย้งกับข้อบังคับนี้
ให้ใช้ข้อบังคับนี้แทน

ข้อ ๔ ในข้อบังคับนี้
มหาวิทยาลัย หมายความว่า
มหาวิทยาลัยเทคโนโลยีพระจอมเกล้าธนบุรี
นายกสภามหาวิทยาลัย หมายความว่า
นายกสภามหาวิทยาลัยเทคโนโลยีพระจอมเกล้าธนบุรี
อุปนายกสภามหาวิทยาลัย หมายความว่า อุปนายกสภามหาวิทยาลัยเทคโนโลยีพระจอมเกล้าธนบุรี
กรรมการสภามหาวิทยาลัย หมายความว่า
กรรมการสภามหาวิทยาลัยเทคโนโลยีพระจอมเกล้าธนบุรี
คณาจารย์มหาวิทยาลัย หมายความว่า
ข้าราชการตำแหน่งวิชาการ/พนักงานมหาวิทยาลัยเทคโนโลยีพระจอมเกล้าธนบุรี
กลุ่มวิชาชีพ ตำแหน่งวิชาการตามข้อบังคับมหาวิทยาลัยเทคโนโลยีพระจอมเกล้าธนบุรี
ว่าด้วยการบริหารงานบุคคล พ.ศ. ๒๕๔๑
เครื่องแบบนักศึกษา หมายความว่า
เครื่องแบบนักศึกษาตามข้อบังคับมหาวิทยาลัยเทคโนโลยีพระจอมเกล้าธนบุรี
ว่าด้วยเครื่องแบบนักศึกษา

ข้อ ๕ ผู้ที่สำเร็จการศึกษาระดับปริญญา
ประกาศนียบัตรบัณฑิต จากมหาวิทยาลัยเทคโนโลยีพระจอมเกล้าธนบุรี
มีสิทธิใช้ครุยวิทยฐานะ และเข็มวิทยฐานะ

ข้อ ๖ ผู้มีสิทธิใช้ครุยวิทยฐานะ
ให้ใช้ได้ในงานพิธีที่มหาวิทยาลัยกำหนดหรืองานพิธีอื่นใดที่กำหนดการให้สวมครุยวิทยฐานะ

ข้อ ๗ ผู้มีสิทธิใช้เข็มวิทยฐานะ
ให้ใช้ได้ในโอกาส ดังนี้
๗.๑
งานพิธีการ
ก. บัณฑิตซึ่งแต่งเครื่องแบบนักศึกษาในงานพิธีการ
ให้ประดับเข็มวิทยฐานะที่กระเป๋าอกเสื้อหรือกึ่งกลางอกเสื้อด้านซ้าย
ข. ผู้ซึ่งแต่งเครื่องแบบข้าราชการฝ่ายพลเรือน
ทหารหรือตำรวจให้ประดับเข็มวิทยฐานะที่กระเป๋าอกเสื้อ หรือกึ่งกลางอกเสื้อด้านขวา
ค. บุคคลอื่นซึ่งมิได้แต่งกายแบบ ๗.๑ (ก.) และ ๗.๑ (ข.)
และแต่งกายสุภาพ ให้ประดับเข็มวิทยฐานะที่กระเป๋าอกเสื้อ
หรือกึ่งกลางอกเสื้อด้านซ้าย
๗.๒ งานอื่น ๆ ซึ่งมิใช่งานพิธีการ
ผู้ที่จะประดับเข็มวิทยฐานะต้องแต่งกายสุภาพ
ให้ประดับเข็มวิทยฐานะที่กึ่งกลางอกเสื้อด้านซ้าย

ข้อ ๘
ผู้มีสิทธิใช้ครุยประจำตำแหน่งนายกสภามหาวิทยาลัย อุปนายกสภามหาวิทยาลัย
ครุยประจำตำแหน่ง กรรมการสภามหาวิทยาลัย หรือครุยประจำตำแหน่งคณาจารย์มหาวิทยาลัย
ให้ใช้ในโอกาสอันสมควรในระหว่างดำรงตำแหน่ง

ข้อ ๙
กรณีผู้มีสิทธิประดับเข็มวิทยฐานะ ประพฤติชั่วทำให้เป็นที่เสื่อมเสียเกียรติศักดิ์ของมหาวิทยาลัย
มหาวิทยาลัยมีอำนาจห้ามผู้นั้นประดับเข็มวิทยฐานะได้

ข้อ ๑๐
ให้อธิการบดีรักษาการตามข้อบังคับนี้


ประกาศ ณ วันที่ ๒๐ กรกฎาคม พ.ศ. ๒๕๔๔
พารณ อิศรเสนา ณ อยุธยา
นายกสภามหาวิทยาลัยเทคโนโลยีพระจอมเกล้าธนบุรี









วิภา/ผู้จัดทำ
๑๗
มกราคม ๒๕๕๔
[๑] ราชกิจจานุเบกษา
เล่ม ๑๑๙ ง/๓๔ ง/หน้า ๓๐/๒๕ เมษายน ๒๕๔๕